Finnairin reittilento Kööpenhaminasta Helsinkiin perjantai 13. päivänä on herättänyt paljon hilpeyttä sosiaalisessa mediassa.

Sattumusten summan kautta lento AY666 lähti Kööpenhaminasta kello 13 perjantai 13. päivänä ja kyseessä oleva kone on 13 vuotta vanha.

Jos tämä ei vielä riitä, niin oman lisämausteen lennolle antaa sen määränpää Helsinki, joka lennoilla lyhennetään HEL. Pienellä vinoilulla voisi siis ajatella kyseessä olevan lento numero 666 helvettiin perjantai 13. päivänä kello 13.

Kyseinen kone reitillä on tunnukseltaan OH-LXM, ja se on Finnairin mukaan todella 13-vuotias. Kone otettiin käyttöön 6.2.2004.

Flightradar sivusto otti kaiken irti sattumasta ja julkaisi tapauksesta hauskan twiitin. Viestin lopussa kerrotaan matkustajien päässeen turvallisesti Helsinkiin.

” ✈️️ Finnair flight 666, at 13 o'clock on Friday the 13th with a 13 year old aircraft, has landed safely in HELhttps://t.co/0kWfkcARmO pic.twitter.com/OPvpyyq4F4— Flightradar24 (@flightradar24) 13. tammikuuta 2017

Jos twiitti ei näy, katso se tästä.

Finnairin viestinnän mukaan kyseessä on sattuma ja pahaa enteilevistä luvuista huolimatta lennot sujuvat täysin normaalisti. Myös lento 666 laskeutui ajallaan ja ongelmitta Helsinkiin.

– Ollakseni rehellinen nyt on kyseessä ensimmäinen kerta, kun itse saan tästä asiasta kysymyksen, Simon Barrette Finnairin viestinnästä naurahtaa.

Barrette vakuuttaa, että kyseessä on täysin puhdas sattuma. Epäonnen päivänä tunnettu perjantai tai numero 13 eivät siis vaikuta yhtiön lentoihin.

– Kyllä, huolimatta tästä hauskasta sattumasta kaikki toimii aivan normaalisti, Barrette kertoo.